โอเปกบรรลุข้อตกลงปรับลดการผลิตน้ำมันลงเหลือ 32.5-33 ล้านบาร์เรล/วัน
โอเปกบรรลุข้อตกลงปรับลดการผลิตน้ำมันลงเหลือ 32.5-33 ล้านบาร์เรล/วัน
29 ก.ย. 2559

ผู้สื่อข่าวรายงานว่า กลุ่มประเทศผู้ส่งออกน้ำมัน (โอเปก) บรรลุข้อตกลงในการประชุมอย่างไม่เป็นทางการซึ่งขึ้นที่ประเทศแอลจีเรียเมื่อวานนี้(28 ก.ย.) โดยที่ประชุมมีมติปรับลดการผลิตน้ำมันลงสู่ระดับ 32.5 – 33 ล้านบาร์เรลต่อวัน จากปัจจุบันที่ระดับ 33.24 ล้านบาร์เรลต่อวัน
นายโมฮัมหมัด บิน ซาเลห์ อัล-ซาดา ประธานโอเปกได้แถลงข่าวต่อสื่อมวลชนภายหลังการประชุมที่ยืดเยื้อยาวนานกว่า 6 ชั่วโมงเสร็จสิ้นลง โดยยืนยันว่า ที่ประชุมได้บรรลุข้อตกลงปรับลดการผลิตน้ำมัน และตกลงที่จะจัดตั้งคณะกรรมการเพื่อทำหน้าที่พิจารณาส่วนแบ่งด้านการผลิตของสมาชิกโอเปกแต่ละประเทศ และจากนั้นจะยื่นรายงานต่อที่ประชุมโอเปกครั้งต่อไปซึ่งจะจัดขึ้นที่กรุงเวียนนา ประเทศออสเตรีย ในเดือนพ.ย.
นอกจากนี้ นายอัล-ซาดากล่าวว่า คณะกรรมการชุดนี้ยังจะต้องทำหน้าที่ประสานงานกับสมาชิกโอเปกแต่ละประเทศ เพื่อให้กระบวนการสร้างความสมดุลในตลาดน้ำมันดำเนินไปอย่างรวดเร็ว พร้อมกับย้ำว่า ประเทศผู้ผลิตน้ำมันทั้งในกลุ่มโอเปกและนอกกลุ่มโอเปกนั้น จำเป็นต้องแบ่งรับภาระในการปรับเปลี่ยนเพดานการผลิตน้ำมันร่วมกัน